ሚኒስትር ፈትለወርቅ፡ ኣብ ሓጺር ግዘ ለውጢ ክመጽእ እዩ ኣይበሃልን። ክንዲ ዝኽኣልናዮ ለውጢ ክነምጽእ ተሊምና እንኸዶም ነገራት'ኳ እንተሃለው ነዊሕ ግዘ ክወስዱ ዝኽእሉ ጉዳያት ግን ኣለው። ቀዳማይ ነገር ክልቲኦም [ንግድን ኢንዳስትርን] ዓበይቲ ሚኒስትር ቤት ዕዮታት እዮም። ብሓደ ምዃኖም ይጠቅም'ዩ ተባሂሉ ተገምጊሙ ግን ናብ ሓደ ክመጽኡ ተገይሩ ኣሎ። ስለዚ እቲ ዓብዪ ስራሕ እንታይ'ዩ፡ ክልተ ዓበይቲ ኣብያተ ዕዮ ናብ ሓደ ናይ ምውህሃድ ስራሕቲ ብምስራሕ፡ ክጎራረስ ዝግብኦ ነገራት ኣጎራሪስካ ናብ ሓደ ክመጽኡ ክትገብር ኣለካ። ክልቲኦም ቤት ዕዮታት መንግስቲ ነንበይኖም እናሃለው ተገልገልቲ ክመላለሱ ዝገብር ዝነበረ ፈቲሕና ኢና። ኣብ ኩሉ ዝተዋፈረ በዓል ሃብቲ ዝተናበበ ኣገልግሎት ክረክብ ድማ ሰሪሕና ኣለና። ኣብ ኣወሃህባ ኣገልግሎት ድማ፡ ስሉጥን ዘዕግብን ክኸውን ዝተጀመሩ ስራሕቲ ኣለው። ሓደ ዓብዪ ሕማም ርእሲ፡ ኣብ ንግዲ ዝተዋፈረ ማሕበረሰብ፡ ሕድሳት ፍቓድ ንግዲ'ዩ። ብፍላይ ኣብ ከባቢ ታሕሳስ ክበጽሕ ከሎ ናይ መወዳእታ ብዘይ መቕጻዕቲ ሕድሳት ዝካየደሉ እዋን ይኸውን'ሞ ኩሉ ናብቲ ናይ መወዳእታ ወርሒ እናደፍኦ ስለዝጸንሕ፡ ኣብዚ ብዙሕ ምድፋእን ሰልፍን ኣሎ። እዚ ጸገም ንምፍታሕ ሕጂ ኦንላይን ምዝገባን ሕድሳትን ንክካየድ ዘኽእል ስርዓት [ሲስተም] ይምዕብል ኣሎ። ናይ ፈተነ ስራሕ ሰሪሕና ኣለና፤ ናብ ተግባር ክንሰግር ከለና፡ ኩሉ ኢንተርነት ኣብ ዝረኽበሉ ኮይኑ ኣብ ዘለዎ ኮይኑ፡ ፍቓድ ንግዱ ከሐድስ፣ ክምዝገብ ከኽእሎ'ዩ። እዚ፡ ነቲ ናብ ፌደራል፣ ክልል ይኹን ወረዳ ብኣካል ከይዱ ተዳፊኡ ላዕልን ታሕትን ኢሉ ክምዝገብ ዘገድዶ ዝነበረ ነገር ከወግደልና'ዩ ዝብል እምነት ኣለና። እዚ ምስ ዝተፈላለዩ ናይ መንግስቲ ትካላት'ውን ክተኣሳስር ኣለዎ'ዩ። ኣብነት፡ ክምዝገብ እንተኾይኑ ብቕዓት መረጋገጺ ዝበሃል ኣሎ። እዚ ኹሉ ብኔትዎርክ ክራኸብ፡ ንሳቶም'ውን እዚ ስርዓት ተጠቒሞም ነቲ ዝሓትት ዘሎ ኣካል እቲ ዘድልዮ ነገር ኣማሊኡ ስካን ገይሩ ክልእኽ፡ ሙሉእ ኣገልግሎት ክረክብ ዘኽእሎ ስራሕ ኢና ንሰርሕ ዘለና። እዚ ሓደ ዓብዪ እፎይታ ክኸውን እዩ ንብል። መግለጺ ስእሊ, ሚኒስትር ወይዘሮ ፈትለወርቅ ገብረእግዚኣብሄር ምስ መስራቲት ውድብ ዓረናን ነባር ተጋዳሊት ህወሓትን ወይዘሮ ኣረጋሽ ኣዳነ ቢቢሲ፡ ህላወ እታ ሃገር ኣብ ምንታይ ሃዋህው ይርከብ ?
